## Odluka o provođenju mjera utvrđenih rezolucijom Vijeća sigurnosti Ujedinjenih naroda 1636 (2005) u svezi sa sankcijama protiv osoba koje povjerenstvo ili Vlada Libanonske Republike odrede kao sumnjive da su umiješane u planiranje, sponzoriranje, organizaciju ili počinjenje terorističkog bombaškog napada u Beirutu, Libanonska Republika, 14. veljače 2005.

### NN 89/2010 (19.7.2010.), Odluka o provođenju mjera utvrđenih rezolucijom Vijeća sigurnosti Ujedinjenih naroda 1636 (2005) u svezi sa sankcijama protiv osoba koje povjerenstvo ili Vlada Libanonske Republike odrede kao sumnjive da su umiješane u planiranje, sponzoriranje, organizaciju ili počinjenje terorističkog bombaškog napada u Beirutu, Libanonska Republika, 14. veljače 2005.

VLADA REPUBLIKE HRVATSKE

2515

Na temelju članka 4. Zakona o međunarodnim mjerama ograničavanja (»Narodne novine« broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJOM VIJEĆA SIGURNOSTI UJEDINJENIH NARODA 1636 (2005) U SVEZI SA SANKCIJAMA PROTIV OSOBA KOJE POVJERENSTVO ILI VLADA LIBANONSKE REPUBLIKE ODREDE KAO SUMNJIVE DA SU UMIJEŠANE U PLANIRANJE, SPONZORIRANJE, ORGANIZACIJU ILI POČINJENJE TERORISTIČKOG BOMBAŠKOG NAPADA U BEIRUTU, LIBANONSKA REPUBLIKA, 14. VELJAČE 2005.

I.

Ovom Odlukom provode se mjere utvrđene Rezolucijom Vijeća sigurnosti Ujedinjenih naroda 1636 (2005).

II.

Radi provedbe istrage terorističkog bombaškog napada u Beirutu, Libanon, 14. veljače 2005., u kojemu su ubijeni bivši libanonski premijer Rafiq Hariri i još 22 osobe, a ozlijeđeni su deseci ljudi, i ne dovodeći u pitanje konačnu sudsku odluku o bilo čijoj krivici ili nedužnosti, zabranjuje se ulazak u ili prelazak preko teritorija Republike Hrvatske svim onim osobama koje Odbor osnovan Rezolucijom Vijeća sigurnosti Ujedinjenih naroda 1636 (2005) (u daljnjem tekstu: Odbor) ili Vlada Libanona odrede kao sumnjive da su umiješane u planiranje, sponzoriranje, organizaciju ili počinjenje ovoga terorističkog čina.

Mjere nametnute ovom točkom neće se primjenjivati kad Odbor utvrdi:

– da se takvo putovanje opravdava humanitarnim potrebama, uključujući i vjerske obaveze ili

– zaključi da bi iznimka dodatno unaprijedila ciljeve rezolucije Vijeća sigurnosti Ujedinjenih naroda.

III.

Republika Hrvatska zamrznut će svu imovinu, financijska sredstva i gospodarske resurse koji se nalaze na njenom teritoriju, a koje posjeduju ili nadziru, izravno ili neizravno, osobe koje Odbor odredi sukladno točki II. ove Odluke ili kojima raspolažu subjekti u vlasništvu ili pod nadzorom, izravnim ili neizravnim, tih osoba koje nastupaju u njihovo ime ili prema njihovim uputama, kako to utvrdi Odbor, te se nadalje obvezuje osigurati da državljani Republike Hrvatske ili bilo koje osobe na njenom teritoriju ne učine dostupnom bilo kakvu imovinu, financijska sredstva ili gospodarske resurse takvim osobama ili subjektima ili u njihovu korist.

IV.

Navedene mjere iz točke III. ove Odluke ne odnose se na imovinu, financijska sredstva i gospodarske resurse za koje je Republika Hrvatska utvrdila da su nužni za pokrivanje osnovnih troškova, uključujući plaćanje hrane, najamnine ili hipoteke, lijekova i liječenja, poreza, premija osiguranja te naknade za režije ili isključivo za plaćanje primjerenih stručnih honorara ili za povrat troškova nastalih vezano za pružanje pravnih usluga, honorara ili troškova usluga za redovno držanje ili održavanje zamrznutih financijskih sredstava, financijske imovine i gospodarskih resursa, nakon što je Republika Hrvatska dostavila Odboru obavijest o namjeri da, kad je to primjereno, odobri pristup financijskim sredstvima, drugoj financijskoj imovini i gospodarskim resursima, te ako u roku od dva radna dana od takve obavijesti Odbor ne donese negativnu odluku.

V.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o tome mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

VI.

Izmjene i dopune lista mjera ograničavanja iz Rezolucije 1636 (2005) vodit će Ministarstvo vanjskih poslova i europskih integracija, te će u skladu sa Zakonom o međunarodnim mjerama ograničavanja izvještavati nadležna tijela.

VII.

Za provedbu mjera iz ove Odluke zadužuju se nadležna tijela.

VIII.

Ova Odluka stupa na snagu danom objave u »Narodnim novinama«.

Klasa: 004-01/10-04/08

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2515